ΓΡΑΠΤΗ ΕΡΩΤΗΣΗ E-0971/01

υποβολή: Alejandro Cercas (PSE) προς την Επιτροπή

(30 Μαρτίου 2001)

Θέμα: Εργατικά ατυχήματα

Η σταθερή αύξηση του αριθμού των ατυχημάτων κατά την εργασία, που παρατηρείται στην Ισπανία, προκαλεί ανησυχίες. Από πρόσφατη έκθεση του Οικονομικού και Κοινωνικού Συμβουλίου προκύπτει ότι η κατάσταση όχι μόνον είναι σοβαρή (1133 θάνατοι και 935 000 τραυματισμοί τα τελευταία χρόνια) αλλά και ότι πράγμα ακόμη πιο ανησυχητικό επιδεινώνεται από χρόνο σε χρόνο, ιδίως λόγω της αύξησης των επισφαλών μορφών απασχόλησης στις οποίες το ποσοστό ατυχημάτων παρουσιάζει σημαντική άνοδο. Το τελικό συμπέρασμα στο οποίο καταλήγει η έκθεση είναι ότι η ισπανική κυβέρνηση δεν λαμβάνει όλα τα απαραίτητα μέτρα για να επιλύσει το πρόβλημα.

Σύμφωνα με την απάντησή της σε προηγούμενη ερώτησή μου (Ε-0625/00), η Επιτροπή απλώς επεξεργάζεται και εναρμονίζει τα στοιχεία που λαμβάνει από την ισπανική κυβέρνηση (τα πιό πρόσφατα εκ των οποίων ανάγονται στο 1996) και αναλαμβάνει νομοθετικές και μη νομοθετικές πρωτοβουλίες που αφήνουν στις κυβερνήσεις των κρατών μελών την ευθύνη να καταρτίσουν πολιτικές για τη μείωση του αριθμού των εργατικών ατυχημάτων.

Το νομικό πλαίσιο μπορεί πράγματι να είναι πολύ περιορισμένο, αλλά όταν ένα κράτος μέλος (Ισπανία) εμφανίζει ποσοστό ατυχημάτων διπλάσιο του μέσου όρου της ΕΕ και όταν δεν λαμβάνονται τα κατάλληλα μέτρα για την αντιμετώπιση του μείζονος αυτού προβλήματος, επιβάλλεται η ανάληψη πρόσθετης πρωτοβουλίας. Εάν τα στοιχεία αυτά αφορούσαν οικονομικά δεδομένα (πληθωρισμό, συναλλαγματικές ισοτιμίες κτλ) αντί θανάσιμα ατυχήματα, η Επιτροπή ασφαλώς θα επεδίωκε να εξεύρει τρόπους βελτίωσής τους.

Δεν νομίζει η Επιτροπή ότι, λόγω της σοβαρότατης κατάστασης και λόγω του αυξανόμενου αριθμού εργατικών ατυχημάτων, έφθασε πια η στιγμή να καταρτίσει πιο ενεργό στρατηγική, με βάση την επιτόπια αξιολόγηση της κατάστασης, και να βοηθήσει την ισπανική κυβέρνηση να εξεύρει λύσεις τις οποίες φαίνεται ότι αδυνατεί να εξεύρει μόνη της;

Απάντηση της κας Διαμαντοπούλου Εξ ονόματος της Επιτροπής

(30 Μαΐου 2001)

Η Επιτροπή συμμερίζεται πλήρως την ανησυχία του κ. βουλευτή για την κατάσταση των εργατικών ατυχημάτων στην Ισπανία.

Τα τελευταία στοιχεία που διατίθενται από το 1998(1), δείχνουν μια βελτίωση σε ευρωπαϊκό επίπεδο τόσο στο ποσοστό εμφάνισης των εργατικών ατυχημάτων με άδεια μεγαλύτερη των τριών ημερών, δηλαδή 4 089 ατυχήματα για 100 000 άτομα που είχαν μια απασχόληση το 1998 σε σχέση με 4 229 το 1996 και 4 539 το 1994 αντίστοιχα όσο και στο ποσοστό εμφάνισης των θανατηφόρων εργατικών ατυχημάτων, δηλαδή 3,5 θανατηφόρα ατυχήματα για 100 000 άτομα που είχαν απασχόληση το 1998 σε σχέση με 3,6 το 1996 ή,9 το 1994.

Αντίθετα αυτά τα ίδια στοιχεία για την Ισπανία δείχνουν μια μικρή βελτίωση για το ποσοστό εμφάνισης των θανατηφόρων ατυχημάτων μεταξύ 1994 και 1998, αλλά μια αύξηση στο ποσοστό εμφάνισης των ατυχημάτων με άδεια μεγαλύτερη των τριών ημερών.

Αυτοί οι στατιστικοί δείκτες δείχνουν ότι η εφαρμογή σε ευρωπαϊκό επίπεδο της κοινοτικής νομοθεσίας στον τομέα της προστασίας τηςγείας και της ασφάλειας των εργαζομένων στην εργασία είχε θετικά αποτελέσματα για τη βελτίωση των συνθηκών εργασίας μειώνοντας το ποσοστό εμφάνισης των ατυχημάτων. Συνεπώς προκύπτει ότι αυτή η νομοθεσία, όταν εφαρμόζεται σωστά, βελτιώνει τηνγεία και την ασφάλεια των εργαζομένων στην εργασία.

Η Επιτροπή πιστεύει ότι τα κράτη μέλη πρέπει να προωθήσουν και να εξασφαλίσουν τη σωστή και αποτελεσματική εφαρμογή των εθνικών διατάξεων που μεταφέρουν τις κοινοτικές οδηγίες. Από την πλευρά της η Επιτροπή προτίθεται, ανάλογα με τα αποτελέσματα των εργασιών αξιολόγησης που βρίσκονται σε εξέλιξη, να προτείνει κατά τη νέα της στρατηγική στον τομέα της προστασίας τηςγείας και της ασφάλειας των εργαζομένων στην εργασία, ενέργειες ευαισθητοποίησης στους διάφορους φορείς για να καταστούν αποτελεσματικότερα τα μέτρα που έχουν ληφθεί σε αυτόν τον τομέα έως σήμερα.

(1) Στοιχεία ESAW (European Statistics of Accidents at Work) από τη Eurostat.